ཤམ་བྷ་ལའི་ཕོ་ཉ་རུ་འབོད་པའི་བོད་ཀྱི་མིང་དུ་གྲགས་པའི་གླུ་བ་བཀྲ་ཤིས་དོན་གྲུབ་ནི་ཧྲང་ཧེའི་རོལ་དབྱངས་སློབ་གླིང་གི་རོལ་དབྱངས་ཟློས་གར་ཚན་ཁག་ནས་མཐར་ཕྱིན་པའི་གློག་བརྙན་དང་བརྙན་འཕྲིན།གླུ་དབྱངས།མདོ་འཛིན་སོགས་ལ་འཇོན་ཐང་ལྡན་པའི་བོད་ཀྱི་དུས་རབས་གསར་བའི་མི་སྣ་གྲགས་ཅན་ཞིག་ཡིན།ཁོ་ནི་ཡུན་ནན་དུ་འཚར་ལོངས་བྱུང་ལ་བོད་ཀྱི་བུད་མེད་གླུ་བ་གྲགས་ཅན་ཚངས་དབྱངས་སྒྲོལ་མའི་བུ་ཡིན།སྔོན་རྗེས་སུ་གློག་བརྙན་དྲི་བསུང་གྲོང་གི་ངོ་མཚར་བའི་གཏམ་རྒྱུད་དང་ཤིང་རྟ་ལོའི་མཚོ་ཐོག་གི་འཐབ་འཁྲུག་ཆེན་མོ།དེ་མིན་མུ་འབྲེལ་བརྙན་འཕྲིན་སེམས་ཀྱི་ཉི་ཟླ་དང་གཅེས་ཕྲུག་གི་འཆར་གཞི་སོགས་སུ་གཙོ་འཁྲབ་བྱས་ཡོད་པ་དང་།གློག་བརྙན་དང་མུ་འབྲེལ་བརྙན་འཕྲིན་མང་པོའི་གཙོ་དོན་གླུ་དབྱངས་ཀྱང་བླངས་ཡོད།ཀྲུང་གོའི་བོད་གླུ་འགྲན་ཚོགས་དང་ཀྲུང་དབྱང་བརྙན་འཕྲིན་ཁང་གི་རོལ་དབྱངས་ལེ་ཚན་མང་པོའི་མདོ་འཛིན་པའང་བྱས་མྱངས།